Bob Hewitt se tweede appèlaansoek geweierBob Hewitt saam met sy regspan tydens ‘n vorige hofverskyning. Foto: Werner Beukes / SAPA Phindi Louw, woordvoerder van die Nasionale Vervolgingsgesag (NVG), het gesê Hewitt (76) se aansoek is op 7 September van die hand gewys en hy het sewe werksdae om hom aan die Johannesburgse korrektiewe dienste oor te gee om sy vonnis te begin uitdien. Hewitt moet hom voor 20 September by die gevangenis aanmeld. Hewitt was uit op R10 000 borgtog hangende die uitspraak van die konstitusionele hof rakende sy aansoek om verlof tot appèl. Hewitt se eerste aansoek om verlof tot appèl is in Junie deur die appèlhof van die hand gewys. Hewitt is verlede jaar gevonnis nadat hy skuldig bevind is op twee aanklagte van verkragting en een van seksuele aanranding. Drie vroue, vir wie hy in die 1980’s en 1990’s tennisafrigting gegee het, het teen hom getuig. Een van die vroue het beweer dat Hewitt haar seksueel aangerand het toe sy net 12 jaar oud was. Regter Bert Bam het tydens sy vonnisoplegging gesê dat die ernstige aard van die oortredings in ag geneem word, maar ook Hewitt se ouderdom en gesondheid. “As hy in sy 50’s skuldig bevind is, sou hy 20 jaar tronkstraf gekry het,” het Bam gesê. Hy het gesê die reg moet geskied al is Hewitt in ŉ gevorderde ouderdom, en het bygevoeg dat hy nie terminaal siek is nie en in die tronk vir sy hartkwale behandel kan word. Hewitt is ŉ voormalige professionele tennisspeler van Australië. Hy het ŉ Suid-Afrikaanse burger geword toe hy in 1967 met ŉ Suid-Afrikaner getroud is. Hewitt het 7 titels in enkelspelle en 65 in dubbelspelle verower, asook al die Grand Slam-dubbeltitels en mans- en gemengde dubbelspelle. Suid-Afrika se enigste Davis-bekertitel in 1974 is aan hom te danke. Sy naam is in 1992 in die internasionale tennis-eregalery opgeteken, maar dit is onbepaald opgeskort ná die saak van seksuele teistering teen hom in November 2012 aanhangig gemaak is. Lees alle vorige berigte oor Bob Hewitt op Maroela Media.